地名: 廣州 (京畿道, 府)
年: 1521.0

○觀象監判官宋祀連、學生鄭瑺上變告, 政院入啓, 傳曰: "其詳問以啓。" 祀連啓曰: "安處謙, 前日常常與我言曰: ‘奸臣在朝, 不可使久在也, 當先除後聞。’ 臣聞此言矣。 去八月十日後往白川農舍時, 詣安瑭避接處, 語處諴曰: ‘汝知處謙意乎?’ 答曰: ‘兄雖不說, 我何不知?’臣曰: ‘然則將何以處之?’處諴曰: ‘濟生院洞有一人焉, 我當往見而止之。’ 臣曰: ‘誰耶?’ 處諴曰: ‘詩山正也。’ 臣聞此語, 遂歸白川, 今月初生間還來。 臣之妻娚鄭瑺來語臣曰: ‘處謙謂余曰: 「父, 被奪告身。 以此, 處諴欲陪父下鄕。 是, 不可說也」, 臣聞此,語, 卽詣瑭家, 處謙獨侍側。 臣謁安瑭, 問曰: ‘何時下鄕乎?’ 瑭曰: ‘古人云: 「用之則行, 捨之則藏。」吾亦歸藏鄕曲。 來初六日, 往門外家, 仍下鄕矣。’ 翌日, 臣又詣瑭本家, 陪歸門外家, 臣遂辭歸。 處謙、處謹共坐舍廊門內, 語臣曰: ‘欲擧大事, 而遽棄下鄕, 其可乎?’ 臣答曰: ‘君等陪歸, 則有何事? 其速陪歸。’ 臣還家。 翌日曉, 瑭家奴永同來報臣曰: ‘政丞招爾矣。 且處謙欲見鄭瑺。’ 臣遂往見焉, 處謙先出來, 引臣坐後簷曰: ‘父翁, 時未起寢。’處謙、處謹還引臣, 坐翼廊, 語臣曰: ‘今日, 宰相等齋宿本司, 擧事何如? 詩山正、權修撰亦當至矣。 吾等令純伊
              
                【安璁婢夫。】
              遣兵曹, 探問某堂上入直矣。’ 俄而, 鄭瑺入來, 處謙語鄭瑺曰: ‘爾往爾家與友輩共射可也。’ 瑺遂先歸處謙又謂臣曰: ‘當大事, 不計其他。 汝往兵曹及都摠府, 探問伊誰入直。’ 臣詣闕聞見, 兵曹則判書, 都摠府則吏曹參判及陽君。 
                【祀連云: "陽上一字忌之。"】
              卽還報之, 處謙曰: ‘吾已知之矣。’ 且曰: ‘今日人少, 不可擧事, 初九日爲之可也。’ 鄭瑺卽還來, 臣與鄭瑺偕往瑺家,則瑺之所請之友李壽堅、黃俔、鄭松連等遂來到, 相與飮酒, 日晡時各散。 臣到家, 達曙不寐。 乘曉又往瑭家, 處謙、處謹皆不在焉, 瑭亦時未起寢。 臣遂往鄭瑺家, 路逢鄭瑺, 語之曰: ‘此大事也。 我是獨子, 汝亦長子, 何可爲此事乎? 已於吾家炊飯, 偕往高陽家, 可也。’瑺答曰: ‘見處謙, 然後歸之可也。’ 往處謙家則出去矣。 往處諴家, 處諴變色而坐曰: ‘有老父, 而敢爲此事乎?’ 臣謂處諴曰: ‘往見處謙, 勸止之, 促瑭發行可也。’ 與處諴偕往處謙處, 則處謙已還矣。 處謙、處諴坐後庭, 處諴先發言止之, 處謙大怒曰: ‘汝何知之?’ 臣遂勸止之, 處謙答曰: ‘家君, 可勸行之。 雖言之, 勿使輕動。’ 處諴先出, 臣欲辭出時, 處謙勸臣坐之。 處諴先出來, 促臣以出。 臣辭之, 處謙曰: ‘余意則時未定矣。’ 臣與處諴, 偕往瑭家, 安珩, 瑭之四寸, 已到。 瑭時未起寢, 良久, 瑭出來。 臣進瑭坐側, 欲發言, 瑭俯問之, 臣答曰: ‘處謙初九日擧事。’ 云, 俄而, 處諴繼至。 瑭曰: ‘然則吾當啓達矣。’ 安珩曰: ‘如此則不可說也。’ 勸止之。 瑭曰: "吾不勝痛心, 而言也。’ 處諴、安珩曰: "斯速率往, 則有何事乎?’ 瑭卽馳書, 招處謙、處謹, 則處謙、處謹卽來。 瑭, 明日發行事卽定, 處謙卽欲還家辭妻, 瑭不許。 初九日瑭發行時, 往隣居長兄安璋家, 其父母神主前告辭, 時, 處謙不來。 瑭令招之, 不往, 出前路時, 處謙又不從出, 瑭駐馬, 再三招致, 率去。 臣亦偕到漢江, 乘船, 臣馬則在此邊。 令臣隨往, 故持馬到樂生驛同宿。 翌日, 臣欲辭還京, 處謙亦欲見妻入京云。 瑭曰: ‘汝妻雖死, 棄老父何以往乎?’ 處謙垂泣曰: ‘余雖往, 爲何事乎? 何不信如此乎? 如此則父子之間, 亦當恩絶。’ 瑭曰: ‘汝若强往, 吾當自盡。’ 臣辭出時云: ‘中路晝飯則不須爲也。 肉物裹給, 則當持去, 路食之。’ 處謙出冊匣內休紙, 給臣云: ‘此可裂裹。’ 臣裂而裹之, 到中路良才驛近處見之, 前端列書人名, 後面題日也, 臣意爲荒唐也。 當初, 樂生驛相別時, 處謙謂臣曰: ‘父妾及婢山非、孝代, 奴漢丁、孝同等輩皆知之, 將百分, 九十九分發露之勢, 一分未發之勢也。’ 臣於安瑭, 異姓三寸姪也, 鄭瑺, 臣之妻娚也。" 瑺啓曰: "前年冬節間, 安處謙到宋祀連家, 乃言曰: ‘鄭瑺乃四寸之同生, 何不見乎?’ 遂令請之, 臣往同宿。 問臣云: ‘汝能射乎; 能馳馬乎?’ 臣答曰: ‘射則未能矣, 騎果善矣。’ 處謙, 令我到家相見, 此後, 連續往來相見。 去七月, 處謙令臣偕往廣州墓所, 詩山正亦至。 詩山正曰: ‘汝等若初一日向墳所, 則吾當餞之。’ 初一日, 詩山正先到濟盤橋傍, 臣亦繼至, 處謙已而又至, 同坐飮酒間, 處謙曰: ‘吾妻問太子巫, 巫曰: 「彼邊面暫縛而頣尖者作頭, 欲除汝曹, 納諸他人所閉之門, 但汝類寔繁, 故不能耳。」’ 詩山正曰: ‘不須出此言也。’ 是, 不肯臣之聽, 而發也。 令臣馳馬, 臣馳馬, 詩山正曰: ‘今姑假捧矣。 汝身可惜, 謹愼而行, 可也。’ 遂與處謙, 偕往廣州。 臣語處謙曰: ‘大令公, 臺諫尙論啓乎? 不啓乎?’ 處謙曰: ‘所啓者, 書諺簡而入, 上何不允?’ 留三、四日入來後, 處謙歸水原農所, 臣與宋祀連、安處謹歸延安、白川農所, 畢打作, 就宋祀連家。 翌日, 與處謹往梵山窟寺, 談話間, 處謹謂臣曰: ‘巫云: 「趙光祖之鬼, 捉洪景舟而去, 洪舜福之鬼, 捉李蘋奴子而去, 李蘋之奴死矣。」 聽魂時巫云: 「洪舜福捉我而去, 非吾命短也。 今將捉吾上典云, 上典夢見喪者, 則上典必死矣。」 李蘋, 其後夢見喪者, 俄而得病而死。 年少者之鬼, 有驗。」 云。 其後, 三人到京, 臣往見處謙, 處謙自水原已到京矣。 處謙披《宋鑑》
              岳飛名付處, 乃曰: ‘岳飛爲秦檜所殺。 自古, 君子爲小人所害。’ 已而臣問云: ‘大令公事不啓乎?’ 處謙曰: ‘二十七日已依允, 余二十八日入京矣。’ 留臣饋夕食。 臣到宋祀連家, 傳處謙之言。 其初六日, 到苧前洞
              盧繼蹤家留宿。 其翌日朝, 宋祀連路見臣奴, 通處謙欲見臣之意, 臣遂往瑭家, 處謙、處謹、宋祀連同在處謙先謂臣曰: ‘爾鄕徒有幾人哉?’ 臣答曰: ‘李壽堅外皆下鄕。’ 令臣聚李壽堅、黃俔等武士, 到余家, 餞我下鄕。 臣到慕華館武科開場處, 見黃俔、朴詢、崔世寬, 請當夕到臣家,路入鄭松年家, 亦請之。 又往李壽堅家, 壽堅則不在, 令其奴, 語臣當夕欲見之意, 又到處謙家, 處謙、處謹、權磌、詩山正同坐食矣。 處謙語臣曰: ‘汝招友人乎?’ 臣答曰: ‘只招五、六人耳。’ 處謙答曰: ‘今日則吾入京矣。 初九日三淸洞餞我事, 汝與友等期會。’ 臣與宋祀連遂往臣家, 李壽堅、黃俔、鄭松年繼至, 初九日三淸洞期會。 其夕, 朴洵、崔世寬又至, 亦期會: ‘其日乃擊毬日也, 似不能往參。’ 云。 初八日, 遇祀連于安瑭家前路, 臣徒往, 故祀連下馬云: ‘汝爲長子, 吾亦獨子, 何得爲如此大事乎? 歸高陽可也。’ 臣已聞處謙、處謹, 令臣請武士, 雖不顯言, 臣亦知其荒唐, 聞祀連之言, 乃覺也。 臣語祀連曰: ‘見處謙, 說吾輩歸高陽之意, 可乎?’ 歸處謙家, 處謙出去, 次往處諴家, 處諴云: ‘如此大事欲爲之, 兄則勢不得止之, 當告家君, 勸向鄕家。’ 遂與處諴、祀連, 還到處謙家, 處謙已到矣。 令臣在翼廊庭, 處謙、處謹與祀連, 歸北庭相與語。 其後, 其洞內武輩四人亦到, 處諴曰: ‘欲往門外父家矣。’ 處謙曰: ‘汝可往矣, 吾則時未定矣。’ 詩山正到門外路, 請招處謙曰: ‘我見汝後, 歸仍火島。’ 處謙出來, 臣亦繼出。 詩山正曰: ‘明日欲擧大事, 而何在家耶?’ 處謙答曰: ‘處諴, 不可爲之事告父, 而勸父下鄕。 汝出去鄭瑺家待我, 我當出歸。’ 又曰: ‘盧永孫、鄭丁介, 覆宗絶嗣也。’ 臣與詩山正, 偕往臣家。 臣謂詩山正曰: ‘明日餞會進賜欲往乎?’ 詩山正曰: ‘當往。’ 是時, 處謙奴來, 招臣輩。 臣與詩山正往安瑭家, 處謙、處諴、宋祀連、安珩等共坐翼廊。 處謙謂處諴: ‘若有刀則我當刃, 汝亦自刃焉。’ 處諴開笑。 處謙曰: ‘汝包藏而敢笑乎?’ 臣出來則處謙, 先臣出來, 坐房內, 與詩山正相話時, 處謙曰: ‘安珩黨屯一處, 吾等屯一處, 我於其間往來, 以觀氣象, 則可以占知從與不從。’ 仍語朝廷之不淑: ‘欲痛哭。’ 云。 處謙又曰: ‘家下有築墻空舍, 屯聚武士, 驅入其家, 仍稱傳敎, 盥手展讀, 使汝輩佩劎、持杖, 環入墻底, 應從者錄其名, 不從者擊其頭, 相率而擧事可也。’ 翌日, 又往瑭家, 則權磌亦已到矣。 磌語處謙曰: ‘君陪父翁下鄕, 其事將何以爲之?’ 處謙曰: ‘當依俗離山之語, 爲之耳。 臣遂與權磌返臣家磌語臣曰: ‘吾與爾, 身雖二, 心則一也。 吾爲正, 言時上疏, 傳曰: 「此, 古今所無之人也。」仍令書啓。 余貌雖拙, 文與謀略過人矣。 以柳庸謹、朴世熹爲將才, 然此人皆薪薪。 比輩若爲彼邊將帥, 而我爲此邊將帥, 則當生擒來矣。’ 又曰: ‘汝可晨昏以來當出見妻子。 設有生事, 只以其身當之不當及於他人。 處謙雖無, 而餘人若存, 則後必有擧事者。 處謙雖下鄕, 若聞擧事, 則數日之內, 尙且徒步而來矣。’ 臣往瑭家, 處謙, 陪其父發行矣。 臣追往漢江, 已渡江坐江邊矣。 與處謙泣別也。"

○傳曰: "臺諫請問安瑭, 何以爲之?" 大臣等啓曰: "瑭知其機, 而不告, 固失也, 然其率子歸鄕, 專欲止子之惡。 其情則可矜, 是豈瑭之罪乎? 且已經大臣, 其必直啓也。 其招于政院, 下問何如?" 傳曰: "可。" 安瑭詣政院啓曰: "臣前年春, 風濕病發, 避寓人家。 子處謙、處諴、處謹遭母喪, 常守廣州廬, 時時來見卽還。 今年八月十八日脫喪後, 處諴素多疾病, 臣常率居服藥治療, 不出門外。 處謙則在昭格署洞本家, 處謹則在長興庫洞妻家。 九月間, 處謙則忠淸道
              平澤等處農所監打作, 處謹則黃海道
              白川地監打作, 處謙則同月晦時, 處謹則今十月初, 生還入京。 臣與子息等常言曰: ‘汝等罷榜, 吾亦收告身, 愼勿往見朋友雜言。’ 常常敎戒, 而處謙不從敎令, 或橫行不義之地, 飮酒不謹, 臣日日叱勑, 而臣欲退居忠淸道
              陰城地, 今月初六日, 率處諴出居門外靑坡家。 處謹則妻母病苦侍藥, 而妻母身故, 因此不到門外家。 處諴言其兄處謙飮酒于不義之地, 有大臣謀害之意, 四寸弟安珩來門外家, 亦如是云云, 臣驚惑失措, 令奴子招處謙, 多般叱勑、歐打, 初九曰率處謙, 宿于樂生驛, 初十日至于駒興驛。 臣本以病人, 不得運身, 留此驛。 臣及處諴則宿于東上房溫突, 處謙則因房窄, 宿于西上房。 夜半義禁府都事至, 臣與處諴顚倒出庭, 處謙已逃矣。" 杖訊安處謙, 供曰: "臣與處諴同死於一劎事: 以詩山正擧事之言, 語諸處諴, 則泣下不應, 與臣意相反, 同死於一劎云云。 門隙啓達事: 臣實言之, 擧事後設有譴責, 如之何云云。 諺簡入內事: 安珩、宋祀連皆謂: ‘自本房書入。’ 云云而已。" 他餘推問事, 與前招無異。 處謙又供: "宋祀連所納臣之手書人名件記內, 鄭瑺則今已進告者也。 尹世英乃鄭瑺之友, 而業儒者也。 黃俔庶孽而業武者, 權夢齡亦業武者。 趙汴, 臣之三寸姪, 而方習武事者。 凍山, 乃宗室凍山守也。 宋璁居楊州, 而曾業武事者。 朴婿乃朴士林之壻, 而武科出身, 今爲軍器寺主簿, 而名不知者。 徐說今屬內禁衛, 吳胤弼武科出身者。 朴圖南業武, 而今居母喪者也。 祥之, 前參奉奉天祥也。 子蕃, 今被囚李成幹。 耆叟, 宗室三岐守
              明遠。 習讀官, 金光遠。 踈翁, 今被囚權磌之別號。 瑞卿, 瑞字雖誤書, 而韓忠之字。 子成, 儒生尹信之字。 士林, 前察訪朴士林。 德粹, 儒生李德粹。 士命, 觀象監官員金士命。 止源, 生員李若水。 元亮, 生員申潛。 欽之, 幼學李思欽。 挺然, 生員安珽。 敬順軍職安敬順。 宋億壽, 羽林衛也。 權世亨, 隣居業儒者也。 李僉使, 李發也。 李子, 李發之子, 而名不知業武者。 金子, 金世忠之子, 而名不知業儒者。 李珪, 年少儒生。 延玄齡, 司議。 昌齡, 別坐, 而居喪者。 季良, 前參奉趙廣佐之字。 子安, 及第李忠楗。 盧世傑, 前引儀也。 金玉精, 學生也。 和甫, 宋好禮之字。 純仲, 朴淬之字。 李以福, 業儒者, 寶之弟, 乃金寶之弟, 名不知者。 玆四十三人, 或欲作契, 而書之, 或欲識字而書之; 或聞其賢, 而書之。 金哲堅、順伊、龍孫、直文、一同、一孫、法之、貴千、貴福、順平、春孫、春伊、銅孫、四同、羅斤乃、裵孫、芿叱同、五十同、麻同、加里知、朴義山、池成萬、池永山、金直孫、車載、李介同、朴金叱同、林金萬、姜哲孫、嚴下、通魯、石林、水萬、趙富祿、李鐵孫、宋銀同、碩福、石連山、安貴同、尹同哲、伊於、伊同、朴萬金、李孝、孫弟、李仲連、鄭國同、鄭同年、尹無作、金咸、於里、山洪、延山, 玆六十人, 居母墳之傍, 而禁火、禁伐者, 欲爲稱念饋酒, 而書之耳。 背書, 自去月二十八日, 至今月初九日, 列書各日生氣福德, 遊魂絶命書塡者, 將欲陪父下鄕故, 擇吉日也。 傍書辛巳、丙午、戊申、庚戌者, 父與臣等三兄弟年甲也, 別無他情。" 又杖訊處謙, 不服。 杖訊安珩不服。 權磌更供: "宋祀連招內: 處謙等語臣曰: ‘今日, 宰相齋宿本司, 擧事何如? 詩山正、權修撰今當至矣。’ 鄭瑺招內: 磌語處謙曰: ‘君, 背父翁歸鄕, 其事將何爲之? 又若此事發覺, 則當止死其身, 遺其餘徒, 爲後日之地矣。’ 安珩招內: 處謙數出入于外, 瑭問其所由, 處諴曰: ‘詩山正、申抃、權愼到外矣。’ 安處謙招內: 權磌到臣家曰: ‘見詩山正, 知君欲爲美事。’ 臣答曰: ‘如吾如汝, 不能爲也。’ 權磌曰: ‘如此, 故詩山謂汝爲無勇也。’ 又曰: ‘吾等共爲之, 則何有不可爲之事? 不但爲虛語, 而實成此事可也。’ 以此招 辭觀之則處謙等同謀, 圖爲擧事, 事狀明白, 爾當直招云, 臣聞處謙遠行, 往其家相見敍別事, 果有之矣, 同謀擧事, 則臣實不知也。" 又杖訊權磌、安處謙, 不服。